Nesbyen-mamma får halv pris i barnehagen: Gladnyhet vi trengte etter flom og prishopp
Cathrine (33) er storbruker av barnehage i Nesbyen. Trebarnsmoren og sykepleieren ble rammet av flommen på jobben nylig. Nå jubler hun over dagens nyhet om halvert barnehagepris. – Ja, dette var virkelig en kjærkommen og hyggelig nyhet. Denne trengte vi etter flom og prisstigning på alt mulig, sier Cathrine Haraldset Sognefest (33) til VG. Hun er mamma til døtrene Iben og Emily som har heltids plass i barnehage - og andreklassingen Tilde (7). Tøffe tider Cathrine legger ikke skjul på at det er krevende tider økonomisk for mange, hennes egen familie inkludert. Ettersom Nesbyen er en av flere distrikts-kommuner som får 1500 kroner i redusert barnehagepris, kommer 33-åringen og hennes familie spesielt godt ut. – Vi betaler rundt 2500 kroner for mat- og dagligvarer på vår største handel i butikken hver uke. For to år siden kostet de samme varene rundt 1700 kroner. Vi merker også høyere rente, og strømprisen har jo vært skyhøy tidligere. Så et skikkelig kutt i barnehageprisen hjelper på, sier Sognefest til VG. Flomrammet bygd – Ble dere rammet av flommen i Hallingdalselva også? – Jeg kom meg på jobben som sykepleier på legekontoret i bygda. Men der ble jeg isolert. Du kan si vi hadde veldig få pasienter da flommen var på sitt verste her i sentrum. De kom seg ikke på legekontoret. Ellers gikk det greit, svarer Cathrine som er datter til ordfører og bestefar Tore Haraldset. Selv om han ikke representerer noen av regjeringspartiene som i dag kom med budsjettlekkasjen om billigere barnehageplasser, så er også ordføreren fornøyd. – Nok med tre barn – Dette er veldig bra, det. Det beste hadde selvsagt vært gratis barnehage. Men dette er en kjempefin start, sier Tore Haraldset til VG. – Det er absolutt bra med en slik gladnyhet for oss etter alt styret med storflommen, legger han til. Han er veldig stolt av både barnebarna og datter/svigersønn som bidrar tungt til å holde innbyggertallet ved like i Hallingdals-kommunen. Datter og mamma Cathrine gjør det imidlertid krystallklart at tre barn får være nok - selv om hun fra høsten 2024 sparer 18.000 kroner i året per barnehagebarn. – Politikerne vil at vi skal få flere unger. Men tre barn får holde, flirer Cathrine Haraldset Sognefest. Høyre: Kan være et godt tiltak Høyre er avventende positiv til regjeringens priskutt for barnehagene.  – Jeg registrerer at det er jubel i foreldregrupper rundt omkring. Vi tenker umiddelbart at det kan være et godt tiltak for småbarn som begynner i barnehagen neste år - i en tid hvor renten stiger, sier partiets Heidi Nordby Lunde. Lunde understreker at de må vente med å se helheten i statsbudsjettet før de feller noen endelig dom over forslaget. – Hvis det fører til at renten øker ytterligere og de samme familiene må betale mer på lånene sine, så spises dette fort opp. – De har vist tidligere at de er glad i å ta inn med den ene hånda, og ta ut mye med den andre, påpeker hun. – Regjeringen bruker økte inntekter fra lakseskatten som et argument for å gjøre dette. Hva tenker dere om det? – Det høres ut som en regjering med fullstendig mangel på prioriteringer. Da vi styrte klarte vi å øke kjernetiden for barnefamilier uten lakseskatten. Opposisjonskollega Abid Raja (V) sier at forslaget fra regjeringen kommer «sent, men godt». – Det er bra at det endelig har gått opp for regjeringen at deres politikk har rammet folks lommebok. Mange småbarnsfamilier har blitt hardt rammet av skatteøkninger, økte priser og rentesjokk, sier Raja, og følger opp: – Venstre støtter tiltak som bidrar til at folk får litt mer i lommeboka i tiden som kommer.
Cathrine Haraldset Sognefest (33), mor til tre, reagerer positivt på nyheten om halvert barnehagepris i Nesbyen og noen andre distriktskommuner. Fra høsten 2024 vil hun spare 18.000 kroner i året per barnehagebarn, en betydningsfull sum i en tid hun beskriver som økonomisk krevende. Økte dagligvarepriser, høyere renter og tidligere høye strømpriser gjør at besparelser på barnehageregningene er særlig velkommen. Cathrines far, Tore Haraldseth (Bygdelista), er ordfører i Nesbyen og også fornøyd med den reduserte prisen, til tross for at han ikke representerer noen av regjeringspartiene som står bak forslaget. I kommuner som ikke er definert som distriktskommuner, blir barnehageprisen kuttet med 1000 kroner pr. barn.